Kontrakt

vedrørende levering af teknisk ydelse og support i forbindelse med projekt om at sætte lyd på lokalaviser i Danmark

mellem

Nota

CVR-nr. 16786748

Axeltorv 6

4900

Nakskov

(herefter benævnt ”Kunden”)

og

[Leverandørens navn]

CVR-nr. [Leverandørens CVR-nr.]

[Leverandørens adresse]

[Leverandørens postnr. og by]

 [Leverandørens land]

(herefter benævnt ”Leverandøren”)

(enkeltvis benævnt “Part” og samlet “Parterne”).

Indhold

[1. Baggrund og formål 5](#_Toc42878150)

[2. Definitioner 5](#_Toc42878151)

[3. Leverandørens ydelser 5](#_Toc42878152)

[3.1 Leverandørens leveringsforpligtelse 5](#_Toc42878153)

[3.2 Leveringssted 6](#_Toc42878154)

[3.3 Tidsplan 6](#_Toc42878155)

[4. Leverandørens Bemanding og organisation 6](#_Toc42878156)

[4.1 Generelt 6](#_Toc42878157)

[4.2 Underleverandører 6](#_Toc42878158)

[4.3 Støttende enheder (Afsnittet slettes ved kontraktindgåelse, hvis Leverandøren ikke har støttende enheder) 7](#_Toc42878159)

[4.4 Konsortier eller andre sammenslutninger (Afsnittet slettes ved kontraktindgåelse, hvis Leverandøren ikke er et konsortium eller anden sammenslutning) 8](#_Toc42878160)

[5. Samarbejde og kundens medvirken 8](#_Toc42878161)

[5.1 Samarbejde 8](#_Toc42878162)

[5.2 Kundens medvirken 8](#_Toc42878163)

[6. Myndighedskrav og overholdelse af gældende ret 8](#_Toc42878164)

[6.1 Generelt 8](#_Toc42878165)

[6.2 Persondata 9](#_Toc42878166)

[7. Tavshedspligt 9](#_Toc42878167)

[8. Immaterielle Rettigheder 10](#_Toc42878168)

[9. Garanti 10](#_Toc42878169)

[10. Vederlag 11](#_Toc42878170)

[10.1 Generelt 11](#_Toc42878171)

[10.2 Vederlag for Ydelserne 11](#_Toc42878172)

[11. Fakturering og betaling 11](#_Toc42878173)

[12. Leverandørens Misligholdelse 12](#_Toc42878174)

[12.1 Generelt 12](#_Toc42878175)

[12.2 Forsinkelse 12](#_Toc42878176)

[12.3 Mangler 13](#_Toc42878177)

[12.4 Ophævelse 13](#_Toc42878178)

[13. Kundens misligholdelse 14](#_Toc42878179)

[13.1 Generelt 14](#_Toc42878180)

[13.2 Uenighed om krav på betaling 15](#_Toc42878181)

[14. Erstatning og forsikring 15](#_Toc42878182)

[14.1 Forsikring 15](#_Toc42878183)

[14.2 Erstatning 16](#_Toc42878184)

[15. Force majeure 16](#_Toc42878185)

[16. Overdragelse 17](#_Toc42878186)

[17. Varighed og opsigelse 17](#_Toc42878187)

[17.1 Generelt 17](#_Toc42878188)

[17.2 Forpligtelser ved ophør 17](#_Toc42878189)

[18. Ændringer og fortolkning 18](#_Toc42878190)

[19. Tvister 18](#_Toc42878191)

##### Bilag

1. Opgavebeskrivelse og kravspecifikation
2. Bemanding og kontaktpersoner
3. Priser

Underbilag 3A Leverandørens priser

1. Arbejdsklausul og Samfundsansvar (CSR)
2. Støtteerklæring (bilaget slettes ved kontraktindgåelse, hvis Leverandøren ikke har støttende enheder)

# Baggrund og formål

Denne kontrakt er indgået mellem Parterne efter afholdelse af forudgående annoncering af på [www.udbud.dk](http://www.udbud.dk), jf. annonceringsskrivelse nr. .

Kontrakten regulerer samarbejdet mellem Leverandøren og Kunden om levering af Ydelserne i overensstemmelse med Kundens opgavebeskrivelse, jf. Bilag 1.- Leverandørens Ydelser er inddelt i to faser, hhv. en afklaringsfase og en driftsfase, som er nærmere beskrevet i Bilag 1.

Kunden er en institution under Kulturministeriet, der beskæftiger sig med bøger og læsning for mennesker med syns- og læsehandicap. Kunden udlåner og producerer tekster, som bl.a. gøres tilgængelige i digitale formater for personer med syns- eller læsehandicap.

Kunden har sammen med Dansk Blindesamfund startet et projekt om systematisk at sætte lyd på alle gratis lokalaviser i Danmark. Målet er at gøre lokalaviserne tilgængelige som lydaviser for Kundens brugere samme dag, som de lander i postkassen hos den almindelige læserskare.

Projektet gennemføres i et samarbejde mellem udgivere af gratis lokalaviser i Danmark (herefter benævnt ”Udgiveren”), Kunden og Leverandøren.

# Definitioner

Ved Arbejdsdag forstås mandag til fredag bortset fra danske helligdage, juleaftensdag, nytårsaftensdag, fredag efter Kristi Himmelfartsdag og grundlovsdag.

Ved Dag forstås kalenderdag.

Ved Ydelser forstås alle ydelser og varer, som Leverandøren skal levere i henhold til Kontrakten.

Ved Kontrakten forstås denne kontrakt og bilag med alle senere ændringer og tillæg.

# Leverandørens ydelser

## Leverandørens leveringsforpligtelse

Leverandøren er under Kontrakten forpligtet til at levere de Ydelser, der fremgår af Kontrakten.

Opstår der i Kontraktens løbetid tvivl om Ydelsernes omfang, skal Leverandøren øjeblikkeligt skriftligt orientere Kunden herom.

Ydelserne omfatter den til gennemførelse af opgaven fornødne bistand. Leverandøren skal således yde den bistand, der er nødvendig og har naturlig tilknytning til Ydelserne, således som den er beskrevet i Bilag 1. Leverandøren skal eksempelvis bistå i relation til spørgsmål af afklarende karakter vedrørende Kontraktens Ydelser uden særskilt vederlag.

Leverandøren skal udføre Ydelserne i overensstemmelse med god skik inden for det pågældende brancheområde og herunder sikre, at det vil ske på et sådant professionelt og fagligt kvalificeret niveau, som Kunden med føje kan forvente i henhold til Kontrakten.

## Leveringssted

Ydelserne skal leveres på Kundens adresse, medmindre Parterne konkret aftaler andet.

Leverandøren skal møde op på Kundens adresse og/eller hos tredjemand i nødvendigt omfang til udførelse af Ydelserne, samt hvis det i øvrigt viser sig nødvendigt for, at Leverandøren kan opfylde Kontrakten.

## Tidsplan

Leverandøren skal levere Ydelserne i overensstemmelse med de tidsmæssige krav i Bilag 1.

# Leverandørens Bemanding og organisation

## Generelt

Leverandøren skal i hele Kontraktens løbetid opretholde den til opfyldelse af Kontrakten fornødne kapacitet og viden i sin bemanding. Leverandøren skal sikre, at der til enhver tid vil blive stillet de nødvendige ressourcer til rådighed for udførelsen af Ydelserne.

Udfører Leverandøren ikke Ydelserne med den tilstrækkelige kvalitet og under overholdelse af de aftalte frister, skal Leverandøren tilpasse bemandingen, jf. punkt 12.2.

## Underleverandører

Leverandørens eventuelle samarbejdspartnere, der bidrager til udførelsen af Ydelserne, er at anse som underleverandører.

Såfremt Leverandøren anvender underleverandører, er dette beskrevet i Bilag 2 , herunder hvordan underleverandørerne nærmere er involveret i udførelsen af Ydelserne under Kontrakten.

Leverandøren kan ikke uden Kundens skriftlige samtykke overlade opfyldelsen af Kontrakten til underleverandører eller udskifte en underleverandør. Kunden kan ikke nægte et sådant samtykke uden rimelig grund. Leverandøren skal sikre, at udskiftning af underleverandører sker i overensstemmelse med de til enhver tid gældende udbudsregler.

Kunden skal have oplysninger om navn, kontaktoplysninger samt juridisk repræsentant på de underleverandører, som er tilknyttet Ydelsernes udførelse på ethvert tidspunkt i Kontraktens varighed. Leverandøren har senest på tidspunktet for indgåelse af Kontrakten afgivet disse oplysninger for de underleverandører, der anvendes i forbindelse med opfyldelsen af Kontrakten, jf. Bilag 2.

Leverandøren skal uden ugrundet ophold give meddelelse om enhver ændring i underleverandørernes oplysninger. Ved enhver ændring i anvendelsen af underleverandører, herunder ved udskiftning eller ved nye underleverandører, skal Bilag 2 opdateres i overensstemmelse hermed, jf. punkt 18.

Leverandøren skal på Kundens vegne sørge for, at de juridiske repræsentanter modtager underretning om Kundens behandling af personoplysningerne i overensstemmelse med den til enhver tid gældende lovgivning vedrørende behandling af personoplysninger.

Leverandørens anvendelse af underleverandører indebærer ingen begrænsning i Leverandørens ansvar for opfyldelse af kravene i Kontrakten. Kunden kan i alle tilfælde rette direkte henvendelse til Leverandøren, selv om Leverandøren helt eller delvist har overladt opfyldelsen af kravene til en eller flere underleverandører.

Leverandøren hæfter for sine underleverandørers ydelser på ganske samme måde som for sine egne forhold. Derudover kan underleverandører ikke i medfør af Kontrakten rejse nogen former for krav over for Kunden, hverken betalingskrav eller erstatningskrav.

## Støttende enheder (Afsnittet slettes ved kontraktindgåelse, hvis Leverandøren ikke har støttende enheder)

Leverandøren har i forbindelse med udbuddet baseret sin opfyldelse af Kontrakten på andre (støttende) juridiske enheders formåen i henhold til udbudslovens § 144. Disse støttende juridiske enheder hæfter solidarisk for opfyldelsen af Kontrakten, jf. udbudslovens § 144, stk. 6, og skal underskrive støtteerklæringen i Bilag 5.

I det omfang tilbudsgiveren baserer sig på de støttende juridiske enheders relevante faglige erfaring ved udførelsen af konkrete dele af Kontrakten, vil arbejdet, som krævet i udbudslovens § 144, stk. 3, blive udført af den pågældende støttende juridiske enhed.

## Konsortier eller andre sammenslutninger (Afsnittet slettes ved kontraktindgåelse, hvis Leverandøren ikke er et konsortium eller anden sammenslutning)

Leverandøren er en sammenslutning af virksomheder (f.eks. et konsortium), og de deltagende virksomheder hæfter solidarisk for opfyldelsen af Kontrakten. Leverandøren har udpeget en fælles befuldmægtiget for de i sammenslutningen deltagende virksomheder. Denne er bemyndiget til at træffe beslutninger på vegne af deltagende virksomheder om ethvert forhold i relation til Kontrakten. Den fælles befuldmægtigede er tillige kontaktperson for Leverandøren, jf. punkt 5.1.

# Samarbejde og kundens medvirken

##  Samarbejde

Kunden og Leverandøren har i Bilag 2 hver udpeget en kontaktperson, som har ansvaret for den løbende dialog i Kontraktens løbetid.

Der skal hvert halve år afholdes statusmøder mellem Leverandøren og Kunden vedrørende Kontraktens udførelse. Leverandøren har initiativpligten og indkalder til disse møder.

## Kundens medvirken

Leverandøren kan alene forvente, at Kunden medvirker til Ydelsernes udførelse i det omfang, det udtrykkeligt fremgår af Kontrakten.

Kunden står dog i rimeligt omfang til rådighed for besvarelse af Leverandørens spørgsmål i forbindelse med Ydelsernes udførelse.

# Myndighedskrav og overholdelse af gældende ret

## Generelt

Leverandøren indestår for, at Leverandørens udførelse af Ydelserne opfylder alle relevante myndighedskrav, herunder de persondataretlige regler, jf. punkt 6.2, således som disse foreligger ved Kontraktens underskrivelse og senere.

Leverandørens udførelse af Ydelserne skal overholde den i Bilag 4 angivne arbejdsklausul og de i Bilag 4 angivne krav til samfundsansvar (CSR).

## Persondata

Leverandøren forventes ikke at behandle personoplysninger på vegne af Kunden under opfyldelse af Kontrakten. Hvis Leverandørens udførelse af Ydelserne under Kontrakten senere måtte indebære behandling af personoplysninger på vegne af Kunden, skal Leverandøren sikre, at den til enhver tid gældende persondatalovgivning i Danmark overholdes, for nuværende særligt Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (databeskyttelsesforordningen) samt supplerende dansk lovgivning, herunder lov nr. 502 af 23. maj 2018 om supplerende bestemmelser til forordning om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (databeskyttelsesloven).

Leverandøren må ikke påbegynde behandlingen af personoplysninger, før der er indgået en databehandleraftale, der regulerer vilkårene for behandlingen.

# Tavshedspligt

Leverandøren og dennes medarbejdere skal iagttage ubetinget tavshed med hensyn til oplysninger om Kundens eller andres forhold og data, herunder personoplysninger, som de får kendskab til i forbindelse med opfyldelse af Kontrakten. Leverandøren skal pålægge eventuelle underleverandører, deres medarbejdere og andre, der bistår Leverandøren i forbindelse med opfyldelse af Kontrakten, en tilsvarende forpligtelse. Kunden kan forlange, at hver enkelt medarbejder hos Leverandøren skal underskrive sædvanlige tavshedserklæringer.

Leverandøren og eventuelle underleverandører må ikke i nogen anden del af sin virksomhed gøre brug af de oplysninger, de kommer i besiddelse af i forbindelse med udførelse af Ydelserne under Kontrakten, ligesom Leverandøren og eventuelle underleverandører ikke på nogen måde må stille oplysningerne til rådighed for tredjemand uden Kundens forudgående skriftlige tilladelse.

Leverandøren må ikke uden Kundens forudgående skriftlige tilladelse udsende offentlig meddelelse om Kontrakten eller offentliggøre noget af Kontraktens indhold. Leverandøren må dog anvende Kontrakten som reference ved udbud.

For Kundens medarbejdere gælder reglerne for ansatte i den offentlige forvaltning. Rådgivere og andre, der bistår Kunden, pålægges tilsvarende tavshedspligt. De oplysninger, som Kunden, Kundens rådgivere eller andre, der bistår Kunden, får om Leverandørens forhold, vil således være underlagt disse regler.

Tavshedspligten er tillige gældende efter Kontraktens ophør, uanset årsagen til ophøret.

# Immaterielle Rettigheder

Ved siden af Kontrakten indgår Kunden aftaler med udgivere af lokalaviser, jf. Bilag 1. Det følger af disse aftaler, *at* Leverandøren får adgang til digitale forlæg af lokalaviser, *at* Leverandøren bearbejder disse digitale forlæg til særlige filer, som videresendes til Kunden, og *at* Kunden returnerer lydfiler til Leverandøren, som sørger for, at Udgiverne af lokalaviserne får adgang til lydfilerne.

Kontrakten giver Leverandøren ret til at benytte lokalaviserne som anført ovenfor i nærværende punkt til opfyldelse af Leverandørens forpligtelser efter Kontrakten. Enhver øvrig brug af lokalaviserne, f.eks. Leverandørens tilgængeliggørelse af lokalaviserne eller dele heraf for andre kunder, forudsætter særlig aftale med Udgiverne.

Leverandøren opnår ingen immaterielle rettigheder til nogen gengivelse af lokalaviserne, herunder de digitale forlæg, de særlige filer og lydfilerne nævnt ovenfor i nærværende punkt, ved opfyldelse af sine forpligtelser efter Kontrakten. Det betyder bl.a., at Leverandøren på ingen måde kan forbyde hverken Kunden eller Udgiverne at benytte hverken de særlige filer eller lydfilerne.

# Garanti

Leverandøren garanterer og indestår for

* at opretholde den til udførelsen af Ydelserne fornødne kapacitet og viden, herunder i form af kvalificerede medarbejdere i hele kontraktperioden, jf. punkt 4,
* at den til enhver tid gældende lovgivning for medarbejderne, herunder lovgivning om opholdstilladelse, ansættelsesbeviser og skat, er overholdt for samtlige medarbejdere beskæftiget med udførelse af Kontrakten. Leverandøren indestår endvidere for, at alle Ydelserne omfattet af Kontrakten i øvrigt opfylder alle relevante myndighedskrav og love, herunder regler til arbejdsmiljø, således som disse foreligger ved Kontraktens underskrivelse og senere, jf. punkt. 6.1,
* at behandle alt modtaget materiale og alle oplysninger i overensstemmelse med tavshedspligten, jf. punkt 7.

# Vederlag

## Generelt

Vederlag er angivet i danske kroner i Underbilag 3A, og inkluderer alle ved Kontraktens indgåelse gældende afgifter, bortset fra moms. Ved ændring af gældende danske afgifter, der er direkte henførbare til Ydelserne, skal priserne reguleres med den økonomiske nettokonsekvens heraf, således at Leverandøren stilles uændret.

Leverandøren har bevisbyrden for en eventuel stigning i afgifterne, og at disse er direkte henførbare til de af Kontrakten omfattede Ydelser og nettokonsekvenserne heraf. Leverandøren er endvidere forpligtet til at oplyse Kunden om en eventuel ændring i nedadgående retning af sådanne afgifter.

Leverandørens vederlag og timepriser reguleres ikke i kontraktperioden.

Leverandørens vederlag inkluderer alle Leverandørens omkostninger, herunder eventuelle omkostninger til forsikring, transport, ophold og forplejning, kontorhold, og materialeproduktion mv. Leverandøren er således ikke berettiget til yderligere vederlag, ud over hvad der er fastlagt i Kontrakten.

## Vederlag for Ydelserne

Leverandøren vederlag for levering af Ydelserne fremgår af Bilag 3.

Kunden betaler et fast vederlag for Leverandørens Ydelser i afklaringsfasen i overensstemmelse med det i Bilag 3 anførte. Afklaringsfasen skal være gennemført og afsluttet senest den 30. september 2020, jf. Bilag 1.

Når afklaringsfasen er afsluttet, påbegyndes driftsfasen, jf. bilag 1. Kunden betaler et fast månedligt vederlag for Leverandørens Ydelser i driftsfasen i overensstemmelse med det i Bilag 3 anførte.

Leverandøren er ikke berettiget til vederlag for rejsetid.

Leverandøren er ikke berettiget til yderligere vederlag end det i Bilag 3 og Underbilag 3A angivne.

# Fakturering og betaling

Fakturering skal ske i henhold til de enhver tid gældende regler om elektronisk afregning med offentlige myndigheder med anvendelse af EAN-nummer 5798000792180.

Leverandøren er berettiget til at fakturere Kunden for det samlede faste vederlag for Leverandørens Ydelser i afklaringsfasen, når afklaringsfasen er gennemført og afsluttet, jf. Bilag 3.

Leverandøren er fra tidspunktet for driftsfasen begyndelse berettiget til at fakturere vederlag for Leverandørens Ydelser i driftsfasen månedsvis bagud, jf. Bilag 3.

Vederlaget forfalder til betaling 30 Dage efter, Leverandøren har afsendt fyldestgørende faktura.

Bevirker forhold hos Leverandøren, at Kunden ikke er i stand til at betale via elektronisk overførsel, kan Kunden ikke gøres ansvarlig for manglende betaling.

# Leverandørens Misligholdelse

## Generelt

Om Leverandørens misligholdelse gælder dansk rets almindelige regler.

Hvis Leverandøren misligholder Kontrakten, påhviler det Leverandøren straks skriftligt at give Kunden meddelelse herom med oplysning om årsagen til misligholdelsen samt med angivelse af, hvornår årsagen til misligholdelsen kan forventes at ophøre.

Det påhviler Leverandøren at afværge eller, hvis dette ikke er muligt at mindske følgerne af misligholdelsen mest muligt.

## Forsinkelse

Overskrider Leverandøren en af de i Bilag 1 fastsatte frister, foreligger der forsinkelse.

Hvis Leverandøren må forudse, at der er risiko for forsinkelse, skal Leverandøren straks underrette Kunden herom, om baggrunden herfor, samt om den forventede tidsmæssige forsinkelse.

Når forsinkelse indtræder, eller forsinkelse må påregnes, påhviler det Leverandøren straks at foretage effektive skridt til at overvinde forsinkelsen eller – hvis dette ikke er muligt – at begrænse denne.

Hvis Leverandørens arbejde forsinkes som følge af mangelfuld medvirken fra Kunden, skal Leverandøren straks advisere Kunden herom. Adviseres Kunden ikke straks, fortaber Leverandøren retten til at gøre indsigelser begrundet i forsinkelser, der skyldes dette forhold, gældende.

## Mangler

Der foreligger en mangel, hvis Leverandørens Ydelser i henhold til Kontrakten ikke opfylder de krav, der fremgår af Kontrakten, eller ikke i øvrigt svarer til, hvad Kunden med føje kunne forvente.

Hvis der er konstateret en mangel, eller Leverandøren må forudse, at der er risiko for, at en mangelfuld udførelse af Ydelserne vil indtræde, skal Leverandøren inden for rimelig tid underrette Kunden herom, samt om baggrunden herfor og hvilke afhjælpende foranstaltninger, Leverandøren vil træffe. Leverandøren skal træffe alle nødvendige foranstaltninger til at afhjælpe manglerne hurtigst muligt.

Kunden kan kræve, at der skal ske et forholdsmæssigt afslag i vederlaget, som Leverandøren er berettiget til i henhold til Kontrakten, hvis Leverandøren ikke har sørget for at afhjælpe manglerne hurtigst muligt.

## Ophævelse

Kunden kan straks ophæve Kontrakten helt eller delvist, hvis der foreligger væsentlig misligholdelse.

Følgende forhold, men ikke begrænset dertil, anses altid for væsentlig misligholdelse, der berettiger Kunden til at ophæve Kontrakten:

1. En overskridelse af fristen for afslutning og gennemførelse af afklaringsfasen, jf. Bilag 1, med mere end 30 Dage.
2. Hvis der gentagne gange konstateres væsentlige mangler ved det leverede, og sådanne mangler ikke er afhjulpet ved efterfølgende leveringer efter Kundens skriftlige påbud om afhjælpning.
3. Ved gentagen forsinkelse og/eller udeblevet levering og sådan forsinkelse fortsat konstateres ved efterfølgende leveringer efter Kundens skriftlige påbud om rettidig levering
4. Hvis Leverandøren ikke opfylder garantierne i punkt 9, og Leverandøren ikke har afhjulpet manglerne inden for rimelig tid efter modtagelse af skriftligt påkrav herom.
5. Hvis misligholdelser, der hver for sig ikke udgør en væsentlig misligholdelse, men betragtet samlet set udgør væsentlig misligholdelse.
6. Leverandørens konkurs, hvis konkursboet ikke på baggrund af skriftlig henvendelse fra Kunden uden ugrundet ophold og i overensstemmelse med konkurslovens regler tilkendegiver, at boet indtræder i Kontrakten.
7. Leverandøren tages under rekonstruktionsbehandling, medmindre Leverandøren med rekonstruktørens samtykke uden ugrundet ophold og i overensstemmelse med konkurslovens regler meddeler, at Kontrakten skal videreføres.
8. Leverandørens indledning af forhandlinger om en frivillig kreditorordning, herunder akkord og/eller moratorium eller væsentligt forringede økonomiske forhold i øvrigt, der bringer Kontraktens rette opfyldelse i fare*.*
9. Leverandørens ophør med den virksomhed, som Kontrakten vedrører, eller indtræden af andre omstændigheder, der bringer Kontraktens rette opfyldelse i alvorlig fare.
10. I tilfælde af gentagen og/eller alvorlige overtrædelser af arbejdsklausulen eller kravene til samfundsansvar (CSR), materielt eller proceduremæssigt, jf. punkt 6.1 samt Bilag 4.
11. Leverandøren overdrager sine rettigheder eller forpligtelser efter Kontrakten til tredjemand uden Kundens samtykke, herunder som følge af selskabsretlig omstrukturering såsom fusion og spaltning.

I tilfælde af Kundens ophævelse af Kontrakten skal Leverandøren tilbagebetale det allerede modtagne vederlag med fradrag for vederlag for ydelser, som er godkendt af Kunden, og med fradrag i det omfang Kunden beslutter helt eller delvist at overtage det indtil da udførte arbejde eventuelt med henblik på Ydelsernes færdiggørelse, for eksempel med bistand fra tredjemand, jf. punkt 17.2.

# Kundens misligholdelse

## Generelt

Om Kundens misligholdelse gælder dansk rets almindelige regler.

Hvis Kunden misligholder sine betalingsforpligtelser i henhold til Kontrakten, er Leverandøren berettiget til rente i overensstemmelse med rentelovens regler.

Leverandøren er endvidere berettiget til at ophæve Kontrakten delvist over for Kunden med virkning for fremtidige opgaver, hvis Leverandøren over for Kunden skriftligt har afgivet påkrav om, dels at Kunden på nærmere specificeret måde har misligholdt sine betalingsforpligtelser, dels at manglende betaling inden 30 Dage vil medføre, at Kontrakten ophæves over for Kunden, hvis Kunden ikke har opfyldt sine betalingsforpligtelser inden fristens udløb.

Ved uenighed om Leverandørens krav på betaling, kan Leverandørens ret til renter og til at ophæve Kontrakten dog suspenderes, jf. punkt 13.2.

Kundens erstatningsansvar er maksimeret på samme måde som Leverandørens, jf. punkt 14.2*.*

## Uenighed om krav på betaling

Ved uenighed om Leverandørens krav på betaling skal Kunden betale den eventuelle del af beløbet, som Kunden ikke bestrider at skylde indenfor betalingsfristen, jf. punkt 11. Kunden må tilbageholde den del af beløbet, som Kunden bestrider at skylde.

Kunden skal indenfor en frist på 15 Dage meddele Leverandøren, om Kundens indsigelse mod Leverandørens krav på betaling. Parterne skal herefter hurtigst muligt søge uoverensstemmelsen løst ved direkte forhandlinger mellem Parterne, der fra Parternes sider skal føres konstruktivt. Hvis nødvendigt skal forhandlingerne søges løftet op på højt plan i Parternes organisationer. Hvis Parterne får løst uoverensstemmelsen ved direkte forhandling, forfalder beløbet til betaling 30 Dage fra datoen, hvor uoverensstemmelsen er løst. Hvis Parterne ikke får løst uoverensstemmelsen ved direkte forhandling, finder de øvrige bestemmelser om tvister i punkt 19 anvendelse. I denne situation er Leverandøren berettiget til renter efter rentelovens regler fra det oprindelige forfaldstidspunkt, og Leverandøren kan ophæve Kontrakten, hvis Leverandøren, når det er konstateret, at uoverensstemmelserne ikke kan løses, overfor Kunden har givet skriftligt påkrav om, at manglende betaling inden 15 Dage vil medføre, at Kontrakten kan ophæves.

# Erstatning og forsikring

## Forsikring

Leverandøren skal i hele Kontraktens løbetid opretholde en sædvanlig ansvarsforsikring.

Leverandøren skal sikre, at enhver allokeret person, som i henhold til Kontrakten skal udføre Ydelserne for Kunden, uanset om den pågældende er ansat hos Leverandøren, hos en underleverandør eller arbejder freelance el.lign., til enhver tid er dækket af en ansvarsforsikring.

Ved sin underskrift på Kontrakten garanterer Leverandøren, at sådanne forsikringer er tegnet og i kraft.

Leverandøren skal på anmodning fra Kunden dokumentere, at kravene til ansvarsforsikring er opfyldt

## Erstatning

Parterne er erstatningsansvarlige i henhold til dansk rets almindelige regler. Erstatningspligten omfatter ikke driftstab, tabt avance eller andet indirekte tab. For forhold, der udløser bod eller forholdsmæssigt afslag kan erstatning kun kræves i det omfang, der kan dokumenteres et tab ud over betalte beløb.

Parternes erstatningsansvar er begrænset til et beløb svarende til det samlede vederlag betalt under Kontrakten.

Ved begrænsningen medregnes ikke økonomisk sanktion betalt i henhold til Bilag 4.

Begrænsningen gælder ikke, hvis tabet angår overtrædelse af andres rettigheder, jf. punkt 8, eller hvis tabet kan henføres til grov uagtsomhed eller forsætlige forhold hos den skadevoldende Part.

# Force majeure

Hverken Leverandøren eller Kunden skal i henhold til Kontrakten anses for ansvarlige over for den anden Part, for så vidt ansvaret skyldes forhold, der ligger uden for Partens kontrol, og som Parten ikke ved Kontraktens underskrift burde have taget i betragtning og ej heller burde have undgået eller overvundet. Forhold hos Leverandøren, som denne ved et sædvanligt og rimeligt beredskab kan undgå, er ikke at betragte som force majeure, herunder i forhold til interne strejker og sygdom.

Force majeure ved forsinkelse kan højst gøres gældende med det antal Arbejdsdage, som force majeure situationen varer. Hvis en tidsfrist for Leverandøren udskydes på grund af force majeure, udskydes de vederlagsbetalinger, der knytter sig dertil, tilsvarende, uden at Leverandøren har krav på renter.

Force majeure kan kun påberåbes, hvis den pågældende Part har givet skriftlig meddelelse herom til den anden Part senest 10 Arbejdsdage efter, at force majeure er indtrådt.

Den Part, der ikke er ramt af force majeure situationen, er berettiget til at annullere Kontrakten, hvis en aftalt tidsfrist overskrides med 35 Arbejdsdage som følge af force majeure situationen. I tilfælde af en sådan annullation er Leverandøren berettiget til vederlag for allerede leverede ydelser inden force majeure situationens opståen. Der består derefter ingen yderligere krav mellem Parterne i medfør af Kontrakten.

# Overdragelse

Kunden har ret til at overdrage sine rettigheder og forpligtelser efter Kontrakten helt eller delvist til en anden offentlig institution eller en institution, der ejes af det offentlige eller i det væsentlige drives for offentlige midler.

Leverandøren kan ikke uden Kundens forudgående skriftlige samtykke overdrage sine rettigheder og forpligtelser efter Kontrakten til tredjemand. Ved overdragelse forstås enhver form for overdragelse, hvor den juridiske identitet af Leverandøren ændres. Overdragelse omfatter dermed også selskabsretlige omstruktureringer såsom fusion og spaltning, hvor den juridiske identitet af Leverandøren ændres. Samtykke vil alene blive meddelt, hvis dette kan ske uden risiko for overtrædelse af udbudsreglerne, og hvis der ikke i øvrigt foreligger væsentlige forhold, der taler imod en overdragelse. Hvis den juridiske identitet af Leverandøren ændres uden Kundens samtykke, anses dette som væsentlig misligholdelse, der berettiger Kunden til at ophæve kontrakten, jf. punkt 12.4.

# Varighed og opsigelse

## Generelt

Kontrakten træder i kraft ved seneste underskrift af Kontrakten og løber i 2 år, hvorefter den ophører uden varsel.

Kunden kan forlænge Kontrakten med yderligere 1 år på identiske vilkår, forudsat at Kunden varsler dette senest 3 måneder inden Kontraktens ophør.

Kontrakten kan opsiges af Kunden med et varsel på 3 måneder dog tidligst med virkning 6 måneder fra Kontraktens ikrafttræden.

Kontrakten er uopsigelig fra Leverandørens side i hele Kontraktens løbetid.

## Forpligtelser ved ophør

Ved Kontraktens ophør, uanset årsag hertil, er Kunden berettiget til at beslutte helt eller delvist og mod et forholdsmæssigt vederlag at overtage de indtil da udførte opgaver i form af bl.a. skriftligt materiale, helt eller delvist bearbejdede filer, data mv. med henblik på opgavens færdiggørelse, eventuelt med bistand fra tredjemand, jf. punkt 12.4.

Kontraktens ophør berører ikke gyldigheden af kontraktbestemmelser (om tavshedspligt, jf. punkt 7 og rettigheder, jf. punkt 8 mv.), som har til formål at være gældende også efter Kontraktens ophør.

Leverandøren er i forbindelse med Kontraktens ophør, uanset årsagen hertil, forpligtet til at bistå Kunden i et rimeligt omfang i relation til tilvejebringelse af det fornødne grundlag for eventuel gennemførelse af fornyet udbud af de opgaver, som Kontrakten omfatter.

Endvidere er Leverandøren forpligtet til at samarbejde i fornødent omfang med en eventuel ny leverandør med hensyn til opgavens overgang til den nye leverandør.

Leverandøren modtager ikke særskilt vederlag for disse opgaver.

# Ændringer og fortolkning

Kontrakten kan kun ændres ved skriftlig aftale mellem Kunden og Leverandøren, der vedhæftes Kontrakten som et tillæg.

Bestemmelser i annonceringsmaterialet, i Leverandørens tilbud, i korrespondance forud for indgåelse af Kontrakten eller lignende, der ikke er gentaget i Kontrakten, kan ikke efterfølgende påberåbes som fortolkningsgrundlag.

Henvisning til Kontrakten eller til en bestemmelse heri omfatter også de til kontrakten hørende bilag, henholdsvis de af kontraktens bilag, der er relevante for den pågældende bestemmelse.

Ved uoverensstemmelse mellem kontrakten og bilagene hertil har kontrakten forrang.

Parternes manglende håndhævelse af rettigheder eller henstand med at håndhæve rettigheder under Kontrakten eller som følge af Kontrakten, uanset om dette sker udtrykkeligt eller underforstået, medfører ikke frafald af sådanne rettigheder, eller at Parterne ikke senere kan påberåbe sig samme rettigheder.

# Tvister

Enhver tvist, der måtte opstå i forbindelse med Kontrakten, skal afgøres og fortolkes efter dansk ret både med hensyn til materielle og processuelle spørgsmål, dog undtaget de danske lovvalgsregler.

Parterne skal søge eventuelle uoverensstemmelser løst ved direkte forhandlinger mellem Parterne, der fra Parternes sider skal føres konstruktivt. Hvis nødvendigt skal forhandlingerne søges løftet op på højt plan i Parternes organisationer.

Hvis sådanne direkte forhandlinger ikke fører til noget resultat, skal enhver tvist, som måtte opstå i forbindelse med Kontrakten, herunder tvister vedrørende Kontraktens eksistens eller gyldighed, søges løst ved mediation ved en mediator, der, hvis Parterne ikke kan blive enige om udpegningen heraf, udpeges af Danske Advokater.

Hvis der heller ikke ved mediation kan opnås en løsning, skal tvisten afgøres ved Københavns Byret som første instans. Underskrifter

|  |  |  |  |
| --- | --- | --- | --- |
| For KundenDen […] |  |  | For LeverandørenDen [dato] |
| Navn: […]Titel: […] |  |  | Navn: […]Titel: […] |

[By], 02/27/2020 00:00:00